**AIŠKINAMASIS RAŠTAS**

**PRIE SAVIVALDyBĖS TARYBOS SPRENDIMO „DĖL ATLYGINIMO Už TEIKIAMĄ PAILGINTOS DIENOS GRUPĖS PASLAUGĄ savivaldybės bendrojo ugdymo mokyklosE dydžio nustatymo“ PROJEKTO**

**1. Projekto rengimą paskatinusios priežastys.**

Padidėjus pedagoginių darbuotojų darbo užmokesčiui, tikslinga nustatyti naujus pailgintos dienos grupių atlygintinai teikiamos paslaugos įkainius, nes būtina užtikrinti, kad mokytojai, dirbantys pailgintos dienos grupėse, gautų nustatyto dydžio atlyginimus. Šiuo metu galiojančiame Klaipėdos miestosavivaldybės tarybos 2014 m. rugsėjo 15 d. sprendimu Nr. T2-205 „Dėl kainų už atlygintinai teikiamą pailgintos dienos grupės paslaugą savivaldybės bendrojo ugdymo mokyklose patvirtinimo“ nustatyta, kad pailgintos dienos grupės gali veikti tik 3 valandas, tačiau tėvai pageidauja, kad tokių grupių veiklos trukmė būtų įvairesnė. Tenkinant gyventojų poreikius ir užtikrinant pailgintos grupės pedagogams darbo užmokestį, tikslinga keisti atlygintinai teikiamos paslaugos sąlygas ir atlyginimo dydžio nustatymo principus.

**2. Parengto projekto tikslai ir uždaviniai.**

Šio sprendimo projekto tikslas – užtikrinti pailgintos dienos grupės paslaugos teikimą pagal pasikeitusias sąlygas savivaldybės bendrojo ugdymo mokyklose. Uždavinys – nustatyti vieno mėnesio vienam asmeniui atlyginimo dydį už pailgintos dienos grupės paslaugą, kai grupės veiklos trukmė yra 3, 4 arba 5 valandos, bei numatyti atlyginimo taikymo principus.

**3. Kaip šiuo metu yra teisiškai reglamentuojami projekte aptarti klausimai.**

Šiuometu galiojaKlaipėdos miestosavivaldybės tarybos 2014 m. rugsėjo 15 d. sprendimas Nr. T2-205 „Dėl kainų už atlygintinai teikiamą pailgintos dienos grupės paslaugą savivaldybės bendrojo ugdymo mokyklose patvirtinimo“, kuriuo yra patvirtinta 3 valandų per dieną pailgintos dienos grupės paslauga ir nustatyta bendra per mėnesį mokama suma, priklausomai nuo mokinių skaičiaus grupėje.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Priėmus šį sprendimo projektą, bus nustatytas atlygintinai teikiamos pailgintos dienos grupės paslaugos atlyginimo dydis vienam asmeniui už vieną valandą, minimalus vaikų skaičius grupėje ir išlaidų kompensavimas didelių ir labai didelių specialiųjų ugdymosi poreikių turintiems ir nemokamą maitinimą gaunantiems mokiniams. Priklausomai nuo poreikio, bendrojo ugdymo mokyklos, atsižvelgusios į pamokų trukmę ir mokinių užimtumą, galės nustatyti skirtingą pailgintos grupės veiklos laiką.

**5**. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų sprendimo priėmimo pasekmių nenumatoma. Bus sudaryta galimybė vaikų tėvams pagal poreikį rinktis pailgintos dienos grupės veiklos laiką.

**6.** **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Klaipėdos miesto savivaldybės administracijos Ugdymo ir kultūros departamento Švietimo skyriaus (toliau – Švietimo skyrius) vedėjo įsakymu bus nustatytas pailgintos dienos grupių skaičius 2017–2018 mokslo metams pagal pateiktą Klaipėdos miesto bendrojo ugdymo mokyklų informaciją.

**7.** **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Savivaldybės biudžeto lėšų gali reikėti įstaigų patiriamų išlaidų kompensavimui, kadangi didelių ir labai didelių specialiųjų ugdymosi poreikių turintys ir nemokamą maitinimą gaunantys mokiniai bus atleidžiami nuo mokesčio. Tikslūs paskaičiavimai bus atlikti, įstaigoms pateikus mokinių sąrašus, kurie lankys pailgintos dienos grupes nuo naujų mokslo metų.

**8.** **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu buvo konsultuojamasi dėl paslaugos teikimo įkainių nustatymo su savivaldybės administracijos specialistais, įstaigų vadovais. Pateikti tokie paskaičiavimai: pailgintos dienos grupėje dirbančio auklėtojo, turinčio vyresniojo auklėtojo kvalifikacinę kategoriją ir 15 ir daugiau metų darbo stažą, mėnesinis darbo užmokestis su valstybinio socialinio draudimo įmokomis yra 858,91 euro (655,76 euro darbo užmokestis ir 203, 15 euro valstybinio socialinio draudimo įmokos, skaičiuojant 5–5,05 koeficientų vidurkį). Pailgintos dienos grupėje dirbančiam auklėtojui nustatyta 30 val. darbo savaitė. Paskaičiavimai atlikti taip: per dieną grupės pedagogas vidutiniškai turėtų dirbti 6 val. (30 val. : 5 darbo dienų); per mėnesį grupės pedagogas vidutiniškai turėtų dirbti 126 val. (6 val. X 21 darbo dienos); 1 val. įkainis būtų 6,82 euro (858,91 euro mėnesinis darbo užmokestis: 126 val.); vienam mokiniui už 1 val. tektų mokėti 0,57 euro (6,82 euro: 12 mokinių – minimalus mokinių skaičius). Pasirinkus 3 val. veiklos pailgintos dienos grupę, per mėnesį vienam vaikui reikėtų mokėti 35,91 euro (0,57 euro X 3 val. X 21 darbo diena); pasirinkus 4 val. veiklos pailgintos dienos grupę, per mėnesį vienam vaikui reikėtų mokėti 47,88 euro (0,57 euro X 4 val. X 21 darbo diena); pasirinkus 5 val. veiklos pailgintos dienos grupę, per mėnesį vienam vaikui reikėtų mokėti 59,85 euro (0,57 euro X 5 val. X 21 darbo diena). Suapvalinus gautus skaičiavimus iki euro cento dešimtosios dalies, būtų tikslinga nustatyti tokius atlyginimo dydžius vienam asmeniui už mėnesį: 35,90 euro už 3 val. veiklos pailgintos dienos grupę; 47,90 euro už 4 val. veiklos pailgintos dienos grupę; 59,90 euro už 5 val. veiklos pailgintos dienos grupę.

Užtikrinus darbo užmokestį su valstybinio socialinio draudimo įmokomis pailgintos dienos grupių auklėtojams, likusios lėšos bus naudojamos prekėms, susijusioms su pailgintos dienos grupės veikla, įsigyti.

Sprendimo projektą vertino Savivaldybės administracijos darbuotojai. Neigiamų vertinimų negauta.

**9.  Sprendimo projekto autorius ar autorių grupė, sprendimo projekto iniciatoriai.**

Sprendimo projektas parengtas, atsižvelgiant į bendrojo ugdymo mokyklų darbuotojų ir mokinių tėvų iniciatyvą dėl pailgintos dienos paslaugos tobulinimo. Sprendimo projektą parengė Švietimo skyriaus vyriausioji specialistė R. Rimkuvienė.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės aktų, nurodytų sprendimo projekto įžangoje, išrašas, 2 lapai.

2. Klaipėdos miestosavivaldybės tarybos 2014 m. rugsėjo 15 d. sprendimas Nr. T2-205 „Dėl kainų už atlygintinai teikiamą pailgintos dienos grupės paslaugą savivaldybės bendrojo ugdymo mokyklose patvirtinimo“, 1 lapas.

Švietimo skyriaus vyresnioji patarėja,

pavaduojanti Švietimo skyriaus vedėją Virginija Kazakauskienė